Gemeenskap takel aanvaller; 2 sterfArgieffoto: Kent Williamson Die polisie in Limpopo ondersoek twee sake van moord ná voorvalle wat Vrydagaand in Mokgoba naby Modjadjiskloof in die omgewing van Tzaneen plaasgevind het. Lt.kol. Moatshe Ngoepe, woordvoerder van die polisie, het gesê twee mans was net voor middernag aan die baklei toe een van hulle (27), oorspronklik van Zimbabwe, na sy plakkerhut probeer hardloop het. “Die ander man het hom agternagesit en hom voor sy huis met ŉ skerp voorwerp doodgekap en toe na sy eie hut gehardloop,” het Ngoepe gesê. Ngoepe het gesê ná dié voorval het lede van die plaaslike gemeenskap hulself gemobiliseer en die verdagte na sy huis gevolg en hom aangerand. Die man is dood in die aanval. “In dié stadium is dit nie bekend wat aanleiding tot die bakleiery gegee het nie.” Volgens Ngoepe is niemand nog in verband met die voorval in hegtenis geneem nie. Enigiemand met inligting oor die voorval kan lt.kol. Joseph Baloyi by 0825658145 skakel. Die ondersoek duur voort.